Broj: 711-I-445-P-296-18/20-12-8

Zagreb, 22. studenoga 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Igora Brajdića, zamjenika gradonačelnika Grada Bjelovara,** na 70. sjednici, održanoj 22. studenoga 2020.g., donosi sljedeću

**ODLUKU**

1. **Pokreće se postupak radi utvrđivanja je li dužnosnik Igor Brajdić, gradonačelnik Grada Bjelovara, bio u situaciji sukoba interesa iz članka 2. stavka 2. podstavka 2. ZSSI-a prilikom sudjelovanja u donošenju odluka Skupštine trgovačkog društva Vodne usluge d.o.o. o davanju razrješnice predsjedniku i članovima Uprave toga trgovačkog društva, i to dana 26. lipnja 2017.g. za vođenje poslova društva u 2016.g. i dana 27. lipnja 2018.g. za vođenje poslova društva u 2017.g., s obzirom da su predsjednik i jedan od članova Uprave odlučivali o stupanju u poslovne odnose s trgovačkim društvom Hidroregulacija d.d. u kojem je otac dužnosnika, a kasnije i sam dužnosnik imao udjele u vlasništvu.**
2. **Poziva se dužnosnik Igor Brajdić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da Igor Brajdić obnaša dužnost zamjenika gradonačelnika Grada Bjelovara, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Povjerenstvo je na 44. sjednici održanoj dana 29. ožujka 2019.g. donijelo odluku o pokretanju postupka protiv dužnosnika Igora Brajdića, zamjenika gradonačelnika Grada Bjelovara, zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva Hidroregulacija d.d. na povjerenika.

U provedenom postupku Povjerenstvo je utvrdilo da je u sudskom registru Trgovačkog suda u Bjelovaru pod matičnim brojem subjekta 010027866, OIB: 54088531631 upisano trgovačko društvo Hidroregulacija d.d. Uvidom u povijesni izvadak iz sudskog registra za navedeno trgovačko društvo utvrđeno je da dužnosnik Igor Brajdić u istom ne obavlja niti je obavljao funkciju člana uprave niti nadzornog odbora.

Nadalje, u sudskom registru istog trgovačkog suda upisano je trgovačko društvo Vodne usluge d.o.o., matični broj subjekta: 010089716, OIB: 43307218011 te.je Grad Bjelovar upisan kao jedini član/osnivač.

Na zahtjev Povjerenstva Grad Bjelovar dostavio je očitovanje KLASA: 022-01/18-01/1, URBROJ: 2103/01-08-01/1-18-3 od 6. prosinca 2018.g. u kojem se navodi da Igor Brajdić obnaša dužnost zamjenika gradonačelnika u mandatu 2017.-2021., počevši od 8. lipnja 2017.g. te da u razdoblju od stupanja na dužnost do dana slanja očitovanja Grad Bjelovar nije stupao u poslovne odnose s trgovačkim društvom Hidroregulacija d.d. niti je navedeno trgovačko društvo bilo član zajednice ponuditelja ili podisporučitelj u poslovnim odnosima s Gradom Bjelovarom.

U očitovanju Grada Bjelovara nadalje se navodi da je imenovani dužnosnik od 23. kolovoza 2018.g. pri Središnjem klirinškom depozitarnom društvu d.d. (u daljnjem tekstu: SKDD) upisan kao vlasnik poslovnih udjela, i to 1397 dionica, odnosno 3,58%, a koje je stekao nasljeđivanjem iza pok. oca sukladno rješenju o nasljeđivanju od 5. lipnja 2018.g. te je u fazi prijenosa upravljačkih prava, odnosno poslovnih udjela na drugu osobu.

U privitku očitovanja Grad Bjelovar dostavio je rješenje o nasljeđivanju javnog bilježnika Marije Kustić, posl. broj: O 1255/2018 od 5. lipnja 2018.g. te je uvidom u isto utvrđeno da je dužnosnika Igor Brajdić iza pok. oca ………….. naslijedio sve pokretnine u cijelosti, između kojih i 1397 dionica trgovačkog društva Hidroregulacija d.d. S obzirom da su se stranke odrekle prava na prigovor rješenje je postalo pravomoćno istoga dana kada je doneseno.

Povjerenstvo je nadalje izvršilo uvid u izvješća o imovinskom stanju koja je dužnosnik Igor Brajdić podnio nakon pravomoćnosti rješenja o nasljeđivanju, odnosno nakon 5. lipnja 2018.g. te utvrdilo da je dužnosnik podnio tri izvješća o imovinskom stanju povodom promjene, i to: 20. rujna 2018.g., 17. prosinca 2018.g. te 3. siječnja 2019.g.

U izvješću o imovinskom stanju podnesenom 20. rujna 2018.g. dužnosnik je u dijelu podataka o poslovnim udjelima, dionicama i vrijednosnim papirima u poslovnim subjektima naveo da je imatelj 1397 dionica u trgovačkom društvu Hidroregulacija d.d. te da nije izvršen prijenos upravljačkih prava. U rubrici „Napomena“ dužnosnik je naveo da je u tijeku prijenos dionica na drugu osobu.

Dužnosnik je potom u izvješću o imovinskom stanju podnesenom 17. prosinca 2018.g. također naveo da je imatelj 1397 dionica u trgovačkom društvu Hidroregulacija d.d. te da nije izvršen prijenos upravljačkih prava, međutim, u rubrici „Napomena“ dužnosnik je naveo da je zaključen ugovor o prijenosu dionica s fizičkom osobom, ovjeren kod javnog bilježnika Marije Čulo Poljak, broj OV-7332/2018 od 14. prosinca 2018.g. koji je isti dan poslan na provedbu u SKDD te da će dužnosnik nakon provedbe prijenosa dionica na novog stjecatelja o istom obavijestiti Povjerenstvo.

Dana 3. siječnja 2019.g.dužnosnik je ponovno podnio izvješće o imovinskom stanju u kojem je naveo da ne postoje poslovni udjeli, dionice i vrijednosni papiri u poslovnim subjektima. U privitku izvješća o imovinskom stanju dužnosnik je dostavio obavijest SKDD-a o stanju i promjenama na računu dužnosnika u odnosu na dionice trgovačkog društva Hidroregulacija d.d. na dan 24. prosinca 2018.g. uvidom u koji je utvrđeno da dužnosnik Igor Brajdić više nije imatelj dionica navedenog trgovačkog društva.

Povjerenstva je zatražilo i podatke od trgovačkog društva Vodne usluge d.o.o. koje je dana 4. prosinca 2018.g. dostavilo rješenje o imenovanju Skupštine tog trgovačkog društva KLASA: 080-04/17-01/14, URBROJ: 2103/01-01-17-1 od 23. lipnja 2017.g. kojim se u Skupštinu istog imenuju Dario Hrebak, za predsjednika te Ante Topalović i Igor Brajdić za članove.

Trgovačko društvo Vodne usluge d.o.o. dostavilo je i sve ugovore sklopljene s trgovačkim društvom Hidroregulacija d.d. u razdoblju od lipnja 2017.g. pa nadalje. Uvidom u dostavljene ugovore i popratnu dokumentaciju Povjerenstvo je utvrdilo da je za vrijeme mandata dužnosnika Igora Brajdića sklopljeno 7 ugovora između navedenih trgovačkih društava od kojih je prvi sklopljen 31. kolovoza 2017.g. Predmet ugovora bila je rekonstrukcija sustava javne odvodnje u ulici Don Frane Bulića i izgradnja javne odvodnje u Bosanskoj ulici. Ugovorna cijena iznosila je 617.587,32 kn bez PDV-a, odnosno 771.984,15 kn s PDV-om. Prije sklapanja ugovora proveden je postupak javne nabave te je uvidom u Zapisnik o pregledu i ocjeni ponuda pristiglih na objavljeni poziv za nadmetanje u otvorenom postupku od 12. srpnja 2017.g. utvrđeno da su zaprimljene tri pravovremene ponude, da su sve tri ponude ocijenjene prihvatljivima te su ponude rangirane prema kriteriju najniže cijene. S obzirom da je prema utvrđenoj rang listi, cijena ponuditelja trgovačkog društva Hidroregulacija d.d bila najniža, ovlašteni predstavnici naručitelja donijeli su Prijedlog za donošenje odluke o odabiru od 7. kolovoza 2017.g. kojim se predlaže donošenje odluke o odabiru i sklapanje ugovora o javnim radovima s ponuditeljem, trgovačkim društvom Hidroregulacija d.d. Slijedom navedenoga, trgovačko društvo Vodne usluge d.o.o., zastupano po predsjedniku Uprave donijelo je Odluku o odabiru od 8. kolovoza 2017.g. kojom se kao najpovoljnija ponuda temeljem kriterija odabira iz članka 452. Zakona o javnoj nabavi (najniža cijena) odabire ponuda trgovačkog društva Hidroregulacija d.d.

Potom je dana 18. siječnja 2018.g. sklopljen Ugovor broj 01-18-1-2018/V u vrijednosti 14.900,00 kn bez PDV-a kojim se trgovačko društvo Hidroregulacija d.d. kao Izvršitelj obvezuje izraditi projektnu dokumentaciju – tehničko rješenje za izgradnju vodoopskrbnog cjevovoda u dijelu naselja Patkovac. Uvidom u Zapisnik o zaprimanju, pregledu i ocjeni ponuda utvrđeno je da je procijenjena vrijednost nabave bila 28.000,00 kn te da je poziv za dostavom ponude objavljen na internetskim stranicama naručitelja te je otpremljen na adrese tri gospodarska subjekta. Nadalje je utvrđeno da su zaprimljene tri pravovremene i valjane ponude koje su rangirane prema kriteriju najniže cijene. S obzirom da je ponuditelj Hidroregulacija d.d. s ponudom u vrijednosti od 14.900,00 kn bez PDV-a dostavio valjanu ponudu koja u potpunosti zadovoljava uvjete iz Poziva za nadmetanje i koja je prema kriteriju najniže cijene ocijenjena najpovoljnijom, navedeni gospodarski subjekt predložen je za sklapanje ugovora o nabavi. Slijedom navedenoga, predsjednik uprave trgovačkog društva Vodne usluge d.o.o. donio je Odluku o odabiru od 11. siječnja 2018.g. kojom se odabire ponuda ponuditelja Hidroregulacija d.d.

Dana 5. veljače 2018.g. sklopljen je Ugovor broj 01-18-3-2018/V za izradu idejnog i glavnog projekta crpne stanice na odlagalištu komunalnog otpada „Doline“ Bjelovar i tlačnog spojnog cjevovoda kojim se procjedna voda iz tijela odlagališta transportira do zadnjeg izgrađenog okna mreže javne odvodnje u naselju Ždralovi. Ugovorena cijena bila je 26.500,00 kn bez PDV-a. Iz dokumentacije dostavljene uz Ugovor utvrđeno je da je procijenjena vrijednost nabave bila 32.500,00 kn bez PDV-a, da je poziv za dostavom ponude objavljen na internetskim stranicama naručitelja te je upućen na adrese tri gospodarska subjekta od kojih su dva dostavila pravovremene i valjane ponude. Ponuda trgovačkog društva Hidroregulacija d.d. ocijenjena je najpovoljnijom prema kriteriju najniže cijene te je predsjednik Uprave trgovačkog društva Vodne usluge d.o.o. donio odluku o odabiru upravo tog trgovačkog društva.

Zatim je 7. veljače 2018.g sklopljen Ugovor broj: 01-18-4-2018/V. Predmet Ugovora bila je izrada glavnih projekata izgradnje sustava javne odvodnje Grada Bjelovara u Ulici Vlahe Bukovca po cijeni od 19.700,00 kn bez PDV-a. Povjerenstvo je također izvršilo uvid u Zapisnik o zaprimanju, pregledu i ocjeni ponuda od 7. veljače 2018.g. iz kojeg proizlazi da je procijenjena vrijednost nabave bila 30.000,00 kn bez PDV-a te da je poziv za dostavom ponude objavljen na internetskim stranicama naručitelja te je upućen na adrese tri gospodarska subjekta od kojih su dva subjekta pravovremeno dostavila svoje ponude. Obje ponude ocijenjene su valjanima te je predložen odabir ponude trgovačkog društva Hidroregulacija d.d. s obzirom da je ista prema kriteriju najniže cijene bila najpovoljnija. Predsjednik uprave trgovačkog društva Vodne usluge d.o.o. je stoga donio Odluku o odabiru od 7. veljače 2018.g. kojom se odabire ponuda ponuditelja Hidroregulacija d.d.

Nakon toga, 30. travnja 2018.g. sklopljena su dva ugovora o javnim radovima s trgovačkim društvom Hidroregulacija d.d., jedan za izgradnju sustava javne odvodnje u ulicama: Naselje Petra Krešimira i Livadska ulica u vrijednosti od 1.252.834,62 kn bez PDV-a, odnosno 1.566.043,28 kn s PDV-om. Predmet drugog ugovora bila je rekonstrukcija javne odvodnje u ulicama: Zagorska ulica, dio Ulice Ferde Livadića, A. Mihanovića te Trg hrvatskih branitelja u vrijednosti 1.274.310,64 kn bez PDV-a, odnosno 1.592.888,30 kn s PDV-om. S obzirom na vrijednost nabave prije sklapanja navedenih ugovora provedeni su otvoreni postupci javne nabave te su za oba postupka dostavljeni Zapisnik o javnom otvaranju ponuda, Zapisnik o pregledu i ocjeni ponuda pristiglih na objavljeni poziv za nadmetanje u otvorenom postupku, Prijedlog za donošenje odluke o odabiru te Odluka o odabiru. Uvidom u navedenu dokumentaciju utvrđeno je da su na natječaju za izgradnju sustava javne odvodnje u Naselju Petra Krešimira i Livadskoj ulici pristigle četiri pravovremene ponude od kojih je jedna odbijena jer nije dostavljena sva dokumentacija. Kriterij odabira bio je ekonomski najpovoljnija ponuda te su ponude rangirane prema broju ostvarenih bodova. S obzirom da je ponuditelj Hidroregulacija d.d. ostvario najveći broj bodova, ponuda istog odabrana je kao najpovoljnija ponuda.

U provedenom postupku nabave radova rekonstrukcije javne odvodnje u Zagorskoj ulici, dijelu ulice Ferde Livadića, A. Mihanovića te na Trgu hrvatskih branitelja također su pristigle četiri ponude od kojih je jedna odbijena jer ponuditelj nije dostavio jamstvo za ozbiljnost ponude. Kriterij odabira bila je ekonomski najpovoljnija ponuda te je nakon izvršenog bodovanja, ponuda trgovačkog društva Hidroregulacija d.d. ocijenjena najpovoljnijom.

Dana 19. rujna 2018.g. sklopljeni su dodaci oba navedena ugovora o javnim radovima od 30. travnja 2018.g. kojima je izmijenjen rok za izvođenje radova.

Konačno, 9. studenoga 2018.g. sklopljen je ugovor broj: 01-18-45-2018/V. Predmet ugovora bila je izrada glavnih projekata izgradnje sustava javne odvodnje Grada Bjelovara u Ulici F. Livadića, M. Gupca, A. Trumbića, I. Gundulića i Baranjskoj ulici u vrijednosti 52.500,00 kn bez PDV-a. Trgovačko društvo Vodne usluge d.o.o. kao naručitelj objavilo je poziv na dostavu ponude na internetskim stranicama te je isti uputilo na adrese tri gospodarska subjekta. Ukupno je zaprimljeno 5 pravovremenih i valjanih ponuda koje su rangirane prema kriteriju najniže cijene te je ponuda trgovačkog društva Hidroregulacija d.d. ocijenjena najpovoljnijom.

Sve navedene ugovore u ime trgovačkog društva Vodne usluge d.o.o. potpisali su predsjednik Uprave tog trgovačkog društva Ivan Ivančić i član Uprave Zoran Bišćan, dok je odluke o odabiru donio predsjednik Uprave Ivan Ivančić.

Na dodatni zahtjev Povjerenstva trgovačko društvo Vodne usluge d.o.o. dostavilo je dodatno očitovanje, broj: 01-308/1/2019 od 11. ožujka 2019.g. u kojem se navodi da Skupštinu trgovačkog društva Vodne usluge d.o.o. čine izabrani predstavnici imatelja udjela i to: gradonačelnik Grada Bjelovara, zamjenik gradonačelnika zadužen za resor gospodarstva i predsjednik Gradskog vijeća Grada Bjelovara. Skupština navedenog trgovačkog društva, osim svojih ovlasti propisanih člankom 12. Izjave o osnivanju društva, ni na koji drugi način nije involvirana u donošenje poslovnih odluka društva koje samostalno vodi Uprava društva. Slijedom navedenoga, predsjednik Uprave trgovačkog društva Vodne usluge d.o.o., kao potpisnik dostavljenog očitovanja, u ime Uprave društva izjavljuje da nitko od navedenih članova Skupštine nije raspravljao ili sudjelovao u donošenju odluke o stupanju u poslovni odnos s trgovačkim društvom Hidroregulacija d.d. Izbor izvođača radova isključivo je rezultat dosljedne primjene Zakona o javnoj nabavi te Internog akta o nabavi. Propisane postupke javne nabave autonomno provodi Odjel za nabavu u kojem je zaposlen i certificirani ovlaštenik za javnu nabavu. Poziv u postupcima male vrijednosti upućuje se u pravilu poslovnim subjektima s kojima je već ranije ostvarivana suradnja na istim ili sličnim projektima i koji su temeljem istih stekli zadovoljavajuće reference. Uz poziv na propisani broj adresa poslovnih subjekata, sukladno odredbama Internog akta o nabavi, poziv za nadmetanje u postupcima male vrijednosti objavljuje se i na internetskim stranicama društva. Internu odluku o pripremi i provedbi postupka javne nabave, čiji sastavni dio čini i imenovanje ovlaštenih predstavnika naručitelja donosi isključivo Uprava društva. Ovlašteni predstavnici naručitelja za provedbu postupka nabave imenuju se u pravilu iz reda zaposlenika, a prema potrebi i na zahtjev, mogu biti imenovani i ovlašteni predstavnici drugih subjekata koji bi se pojavljivali kao suinvestitori, a koji svoje predstavnike imenuju posebnom odlukom. Trgovačko društvo Hidroregulacija d.d. dugogodišnji je poslovni partner trgovačkog društva Komunalac d.o.o. koje je podijeljeno sukladno Zakonu o vodama, a potom i društva Vodne usluge d.o.o. koje je nastalo nakon podjele, i to upravo na sličnim projektima niskogradnje. Suradnja s trgovačkim društvom Hidroregulacija d.d. je neminovnost zbog činjenice da je navedeno društvo jedno od rijetkih na području Bjelovarsko-bilogorske županije s potrebnim kapacitetima za značajnije infrastrukturne radove. U privitku očitovanja dostavljen je popis svih ugovora između trgovačkog društva Hidroregulacija d.d. i trgovačkog društva Komunalac d.o.o. (prije podjele), odnosno društva Vodne usluge d.o.o. (nakon podjele).

Uvidom u dostavljeni tablični prikaz svih sklopljenih ugovora između trgovačkog društva Komunalac d.o.o. i trgovačkog društva Hidroregulacija d.d. utvrđeno je da je u razdoblju od 2008.g. do 2013.g. sklopljeno ukupno 15 ugovora i 6 dodataka ugovorima te da je najniža ugovorena vrijednost bila 12.900,00 kn, a najviša 4.843,439,43 kn. Potom je u razdoblju od 2014.g. do lipnja 2017.g., kada je dužnosnik Igor Brajdić stupio na dužnost, sklopljeno još 4 ugovora i 3 dodatka ugovorima između trgovačkih društava Vodne usluge d.o.o. i Hidroregulacija d.d.

Povjerenstvo je nadalje od trgovačkog društva Vodne usluge d.o.o. zatražilo podatke o tome je li dužnosnik Igor Brajdić kao član Skupštine trgovačkog društva Vodne usluge d.o.o. sudjelovao u odlučivanju o davanju razrješnice ili donosio bilo kakve druge odluke koje se izravno ili neizravno odnose na predsjednika i članove Uprave toga trgovačkog društva te da dostave odgovarajuću dokumentaciju.

Na tako postavljeni upit trgovačko društvo Vodne usluge d.o.o. dostavilo je Zapisnik sa Skupštine navedenog trgovačkog društva održane dana 26. lipnja 2017.g. te odluku kojom se daje razrješnica članovima Uprave za vođenje poslova društva u 2016.g., kao i Zapisnik sa Skupštine navedenog trgovačkog društva održane dana 27. lipnja 2018.g. te odluku kojom se daje razrješnica članovima Uprave za vođenje poslova društva u 2017.g.

Uvidom u Zapisnik sa Skupštine trgovačkog društva Vodne usluge d.o.o., posl.br.: OU-141/17-1 od 26. lipnja 2017.g. utvrđeno je da su na Skupštini bili nazočni članovi Skupštine: Dario Hrebak, gradonačelnik Grada Bjelovara, Ante Topalović, predsjednik Gradskog vijeća Grada Bjelovara i Igor Brajdić, zamjenik gradonačelnika Grada Bjelovara. Također je utvrđeno da je pod točkom 6. Dnevnog reda bilo predviđeno donošenje Odluke o davanju razrješnice članovima Uprave Društva za 2016.g. Iz Zapisnika je nadalje utvrđeno da je jednoglasno donesena Odluka kojom se daje razrješnica članovima Uprave trgovačkog društva Vodne usluge d.o.o. Bjelovar za vođenje poslova društva u 2016.g., i to: Ivanu Ivančiću, predsjedniku Uprave te Josipu Hegedu i Zoranu Bišćanu, članovima Uprave. Navedena odluka stupila je na snagu danom donošenja.

Uvidom u Zapisnik sa Skupštine trgovačkog društva Vodne usluge d.o.o., posl.br.: OU-151/18-1 od 27. lipnja 2018.g. utvrđeno je da su na Skupštini bili nazočni članovi Skupštine: Dario Hrebak, gradonačelnik Grada Bjelovara, Ante Topalović, predsjednik Gradskog vijeća Grada Bjelovara i Igor Brajdić, zamjenik gradonačelnika Grada Bjelovara. Također je utvrđeno da je pod točkom 6. Dnevnog reda bilo predviđeno donošenje Odluke o davanju razrješnice članovima Uprave Društva za 2017.g. Iz Zapisnika je nadalje utvrđeno da je jednoglasno donesena Odluka kojom se daje razrješnica članovima Uprave trgovačkog društva Vodne usluge d.o.o. Bjelovar za vođenje poslova društva u 2017.g., i to: Ivanu Ivančiću, predsjedniku Uprave te Josipu Hegedu i Zoranu Bišćanu, članovima Uprave. Navedena odluka stupila je na snagu danom donošenja.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada:

- privatni interes dužnosnika utječe na njegovu nepristranost u obavljanju javne dužnosti,

- se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili

- privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da se dužnosnikovi srodnici po krvi u uspravnoj lozi smatraju članom obitelji dužnosnika, a stavkom 5. istog članka propisano je da su članovi obitelji dužnosnika s dužnosnikom povezane osobe. Slijedom navedenoga, dužnosnikov otac smatra se članom obitelji dužnosnika te kao takav s dužnosnikom povezanom osobom u smislu ZSSI-a.

Iz prikupljenih podataka i dokumentacije Povjerenstvo je utvrdilo da je dužnosnik Igor Brajdić, kao zamjenik gradonačelnika Grada Bjelovara, imenovan za jednog od tri člana Skupštine trgovačkog društva Vodne usluge d.o.o. koje je stupalo u više poslovnih odnosa s trgovačkim društvom Hidroregulacija d.d. za vrijeme dok je imatelj dionica u društvu Hidroregulacija d.d. bio otac dužnosnika, a jedan ugovor te dva aneksa ugovora sklopljeni su nakon što je sam dužnosnik postao imatelj dionica u istom društvu.

Povjerenstvo obrazlaže kako sklapanje navedenih ugovora samo po sebi ne upućuje na povredu odredbi ZSSI-a s obzirom da je utvrđeno da su provedeni postupci javne, odnosno jednostavne nabave, ovisno o procijenjenoj vrijednosti ugovora te da dužnosnik Igor Brajdić nije ni na koji način sudjelovao u navedenim postupcima. Također je utvrđeno da poslovni odnosi između društava Hidroregulacija d.d. i Vodne usluge d.o.o., odnosno društva Komunalac d.o.o. kao pravnog prednika Vodnih usluga d.o.o., traju još od 2008.g.

Međutim, okolnost da Uprava trgovačkog društva Vodne usluge d.o.o. donosi odluke o odabiru izvođača radova te sklapa ugovore s odabranim poslovnim subjektom, u konkretnom slučaju s trgovačkim društvom Hidroregulacija d.d. u kojem su imatelji dionica bili dužnosnikov otac, a potom i sam dužnosnik, mogla je utjecati na nepristranost dužnosnika kao člana Skupštine društva Vodne usluge d.o.o. prilikom donošenja odluka koje se odnose na članove Uprave navedenog društva. Naime, člankom 441. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13. i 110/15.) propisano je da skupština društva s ograničenom odgovornošću odlučuje o pitanjima određenim društvenim ugovorom, između ostaloga o davanju razrješnice članovima uprave i nadzornog odbora. Člankom 276. stavkom 2. istog Zakona propisano je (za dionička društva) da davanjem razrješnice glavna skupština odobrava kako su članove uprave i nadzornog, odnosno upravnog odbora vodili društvo.

S obzirom da iz očitovanja trgovačkog društva Vodne usluge d.o.o. proizlazi da je dužnosnik Igor Brajdić bio prisutan na Skupštinama navedenog trgovačkog društva održanim 26. lipnja 2017.g. i 27. lipnja 2018.g., i to kao predstavnik Grada Bjelovara, te da je glasovao o davanju razrješnice predsjedniku i članu Uprave trgovačkog društva Vodne usluge d.o.o. koji su potpisivali ugovore s trgovačkim društvom Hidroregulacija d.d. u razdoblju u kojem su imatelji dionica u tom društvu bili dužnosnikov otac, odnosno sam dužnosnik, Povjerenstvo obrazlaže da postoji mogućnost da je dužnosnik bio u situaciji sukoba interesa iz članka 2. stavka 2. podstavka 2. ZSSI-a, odnosno da se može smatrati da je privatni interes dužnosnika utjecao na njegovu nepristranost u obavljanju javne dužnosti

Sukladno članku 39. stavku 3. ZSSI-a, poziva se dužnosnik Igor Brajdić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja, te da Povjerenstvu dostavi relevantnu dokumentaciju kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Igor Brajdić, elektronička dostava
2. Objava na internetskoj stranici Povjerenstva
3. Pismohrana

Na znanje:

1.Podnositelj prijave, Uredništvo portala grad-bjelovar.com